A República de Guinea Ecuatorial ye un país de l'Africa central, y un d'os países más chicotz de l'Africa continental. Muga con Camerún a lo norte, Gabón a lo sud y o Golfo de Guinea a l'ueste, an as islas de San Tomé y Prencipe son situadas a lo sudueste. D'antis mas estió una colonia espanyola conoixida como Guinea Española, y obtenió a suya independencia o 12 d'octubre de 1968. O territorio d'o país incluye una parte continental  (conoixida como  "Río Muni" o "Mbini") y un gran numero d'islas, entre as qualas se troban a isla de Bioko, an ye situada la capital, Malabo (clamada antis mas Santa Isabel). O nombre que adoptó o país dimpués d'obtener a suya independencia se debe a que ye situada amán d'o Equador y a estar situada en o golfo de Guinea.